钦定古今图书集成/明伦汇编/官常典/第463卷 > 柳元景
## 钦定古今图书集成/明伦汇编/官常典/第463卷 > 柳元景

按：《宋书》本传，“元景，字孝仁，河东解人也。曾祖卓，自本
郡迁于襄阳，官至汝南太守。祖恬，西河太守。父凭，冯
翊太守。元景少便弓马，数随父伐蛮，以勇称。寡言，有
器质。荆州刺史谢晦闻其名，要之，未及往，而晦败。雍
州刺史刘道产深爱其能。元景时居父忧，未得加命。
会荆州刺史江夏王义恭召之，道产谓曰：‘久见屈，今
贵王有召难，辄相留乖意’”，以为惘惘。服阕，补江夏王
国中军将军，迁殿中将军。复为义恭司空行参军，随
府转司徒太尉城局参军。太祖见又嘉之。先是，刘道
产在雍州，有惠化，远蛮悉归怀，皆出缘沔为村落，户
口殷盛。及道产死，群蛮大为寇暴。世祖西镇襄阳，义
恭以元景为将帅，即以为广威将军、随郡太守。既至，
而蛮断驿道，欲来攻郡。郡内少粮，器仗又乏。元景设
方略，得六七百人，分五百人屯驿道。或曰：“蛮将逼城，
不宜分众。”元景曰：“蛮闻郡遣重戍，岂悟城内兵少。且
表里合攻，于计为长。”会蛮垂至，乃使驿道为备，潜出
其后，戒曰：“火举驰进。”前后俱发。蛮众惊扰，投郧水死
者千馀人，斩获数百。郡境肃然，无复寇抄。朱修之讨
蛮，元景又与之俱。后又副沈庆之征郧山，进克太阳。
除世祖安北府中兵参军，随王诞镇襄阳，为后军中
兵参军。及朝廷大举北讨，使诸镇各出军。二十七年
八月，诞遣振威将军尹显祖出赀谷，奋武将军鲁方
平、建武将军薛安都、略阳太守庞法起入卢氏，广威
将军田义仁入鲁阳，加元景建威将军，总统群帅，后
军外兵参军庞季明，年已七十三，秦之冠族，羌人多
附之，求入长安，招怀关、陕，乃自赀谷入卢氏。卢氏人
赵难纳之。弘农强门先有内附意，故委季明投之。十
月，鲁方平、薛安都、庞法起进次白亭。时元景犹未发，
法起率方平、安都诸军前入，自修阳亭出“熊耳山。”季
明进达高门、木城，值永昌王入弘农，乃回还卢氏，据
险自固。顷之，招卢氏少年进入宜阳苟公谷，以扇动
义心。元景以其月率军继进。闰月，法起、安都、方平诸
军入卢氏，斩县令李封，以赵难为卢氏令，加奋武将
军。难驱率义徒，以为众军乡导。法起等度铁岭山，次
开方口。季明出自木城，与法起相会。元景大军次臼
口，以前锋深入，悬军无继，驰遣尹显祖入卢氏以为
军援。元景以军食不足，难可旷日迟久，乃束马悬车，
引军上百丈崖，出温谷以入卢氏。法起诸军进次方
伯𠂤，去弘农城五里，贼遣兵二千馀人觇候，法起纵
兵夹射之，贼骑退走。诸军造攻具，进兵城下，伪弘农
太守李初古拔婴城自固，法起、安都、方平诸军鼓噪
以陵城。李明、赵难并率义徒相继而进，冲车四临，数
道俱攻，士皆殊死战，莫不奋勇争先。时初古拔父子
据南门，督其处距战。弘农人之在城内者三千馀人，
于北楼竖白幡，或射无金箭。安都军副谭金、薛系孝
率众先登，生禽李初古、拔父子二人。鲁方平入南门，
生禽伪郡丞，百姓皆安堵。元景引军度熊耳山，安都
顿军弘农。法起进据潼关，季明率方平、赵难军向陕
西七里谷。殿中将军邓盛、幢主刘骖乱使人入荒田，
招宜阳人刘宽纠率，合义徒二千馀人，共攻金门邬，
屠之。杀戍主李买得，古拔子也，为魏永昌王长史，勇
冠等伦。永昌闻其死，若失左右手。诞又遣长流行参
军姚范领三千人向弘农，受元景节度。十一月，元景
率众至弘农，营于开方口，仍以元景为弘农太守，置
吏佐。初，安都留屯弘农，而诸军已进陕。元景既到，谓

众并造陕下，即入郭城，列营于城内以逼之，并大造
攻具。贼城临河为固，恃险自守。季明、安都、方平、显祖、
赵难诸军，频三攻未拔。魏洛州刺史、地河公张是提
众二万，度崤来救，安都、方平各列阵城南以待之，显
祖勒精卒以为后柱。季明率高明、宣阳义兵，当南门
而阵。赵难领卢氏乐从少年，与季明为犄角。贼兵大
合，轻骑挑战，安都瞋目横矛，单骑突阵，四向奋击，左
右皆辟易不能当，杀伤不可胜数。于是众军并鼓噪
俱前，士皆殊死战。魏初纵突骑，众军患之。安都怒甚，
乃脱兜鍪，解所带铠，唯著绛衲，两当械马，亦去具装，
驰奔，以入贼阵。猛气咆哮，所向无前，当其锋者，无不
应刃而倒。贼忿之，夹射不能中，如是者数四，每一入
众，无不披靡。初，元景令将鲁元保守函谷关，贼众既
盛，元保不能自固，乃率所领作函箱阵，多列旗帜，缘
险而还。正会安都诸军与贼交战，三掳郎将见元保
军从山下，以为元景大众。至日且暮，贼于是奔退，骑
多得入城。贼之将至也，方平遣驿骑告元景。时军粮
尽，各馀数日食。元景方督义租，并上驴马，以为运粮
之计，而方平信至。元景遣军副柳元怙简步骑二千
以赴陕，急卷甲兼行，一宿而至。诘朝，贼众又出，列阵
于城外。方平诸军并成列，安都并领马军，方平悉勒
步卒，左右犄角之，馀诸义军并于城西南列敶。方平
谓安都曰：“今勍敌在前，坚城在后，是吾取死之日。卿
若不进，吾当斩卿；我若不进，卿当斩我也。”安都曰：“善，
卿言是也，我岂惜身命乎！”遂合战。时元怙方至，悉偃
旗鼓，士马皆衔枚潜师伏甲而进，贼未之觉也。方平
等方与魏交锋，而元怙勒众从城南门函道直出，北
向结敶，旌旗甚盛，鼓噪而前，出贼不意。魏众大骇，元
怙与幢主宗越率手下猛骑以冲贼陈，一军皆驰之。
安都、方平等督诸军，一时齐奋，士卒无不用命。安都
不堪其愤，横矛直前，出入贼阵，杀伤者甚多，流血凝
肘。矛折，易之复入军副谭金率骑从而奔之。自诘旦
而战，至于日昃，魏众大溃，斩张是提，又斩三千馀级，
投河赴堑死者甚众，面缚军门者二千馀人。元景轻
骑晨至，魏兵之面缚者多河内人。元景诘之曰：“汝等
怨王泽不浃，请命无所，今并为魏尽力，便是本无善
心，顺附者存拯，从恶者诛灭。欲知王师正如此尔。”皆
曰：“虐魏见驱，后出赤族，以骑蹙步，未战先死。此亲将
军所见，非敢背中国也。”诸将欲尽杀之，元景以为不
可，曰：“今王旗北扫，当令仁声先路。”乃悉释而遣之。家
在关里者，“符守关诸军听出。”皆称万岁而去。诞以崤、
陕既定，其地宜抚，以弘农刘宽虬行东弘农太守，给
元景鼓吹一部。法起率众次于潼关。先是，建义将军、
华山太守刘槐纠合义兵攻关城，拔之，力少不固，顷
之又集众以应王师。法起次潼关，槐亦至贼关城，戍
主娄须望旗奔溃，魏众溺于河者甚众。法起与槐即
据潼关，魏蒲城镇遣伪帅何难于封陵𠂤列三营，以
拟法起。法起长驱入关，行王檀故垒，魏谓直向长安。
何难率众欲济河以截军后。法起回军，临河纵兵射
之，贼退散。关中诸义徒并处处锋起，四山羌胡咸皆
请奋。诞又遣阳武将军康元抚领二千人出上洛，受
元景节度，援方平于函谷。元景去，贼众向关。时军中
食尽，元景回据白杨岭。贼定未至，更下山进弘农，入
湖关口。魏蒲阪戍主、沃州刺史杜道生率众二万至
阌乡水，去湖关一百二十里。元景募精勇一千人，夜
斫贼营，迷失道，天晓而反。道生率手下骁锐，纵兵射
之，锋刃既交，魏又奔散。时北讨诸军王元谟等败退，
魏遂深入。太祖以元景不宜独进，且令班师。元景乃
率诸将自湖关度白杨岭，出于长洲。安都断后，宗越
副之。法起自潼关向商城，与元景会。季明亦从胡谷
南归，并有功而入，士马旌旗甚盛。诞登城望之，以鞍
下马迎元景。除宁朔将军、京兆、广平二郡太守。于樊
城立府舍，率所领居之，统行北蛮事。庞季明为定蛮
长，薛安都为后军行参军，鲁方平为宁蛮参军，臧质
为雍州，除元景为冠军司马、襄阳太守，将军如故。鲁
爽向虎牢，复使元景率安都等北出，至关城，关城弃
戍走，即据之。元景至洪关，欲进，与安都济河，攻杜道
生于蒲阪。会爽退复还，再出北讨，威著于境外。又使
率所领进西阳，会伐五水蛮。世祖入讨元凶，以为谘
议参军，领中兵，加冠军将军，太守如故，配万人为前
锋，宗悫、薛安都等十三军皆隶焉。元景《与朝士书》曰：
“国祸冤深，凶人肆逆，民神崩愤，若无天地。南中郎亲
率义师，剪讨元恶，司徒臧冠军并同大举，舳舻千里，
购赏之利备之。元景不武，忝任行间，总勒精勇，先锋
道路，势乘上流，众兼百倍。诸贤奕世忠义，身为国良，
皆受遇先朝，荷荣日久，而拘逼寇廷，莫由申效。想闻
今问，悲庆兼常。大行届道，廓清惟始，企迟面对，展雪
哀情。”时义军船率小陋，虑水战不敌，至芜湖。元景大
喜，倍道兼行，闻石头出战舰，乃于江宁步上，于板桥
立栅以自固，进据阴山。遣薛安都率马军至南岸，元景潜至新亭，依山建垒，东西据险。世祖复遣龙骧将
军行参军程天祚率众赴之。天祚又于东南据高丘，
屯砦栅。凡归顺来奔者，皆劝元景速进。元景曰：“不然。
理顺难恃，同恶相济，轻进无防，实启寇心。当倚我之
不可胜，岂幸寇之不攻哉！”元景营垒未立，为龙骧将
军詹叔儿觇知之，劝劭出战，不许。经日，乃水陆出军，
劭自登朱雀门督战。军至瓦官寺，与义军游逻相逢，
游逻退走，贼遂薄垒。劭以元景垒堑未立，可得平地
决战。既至，柴栅已坚，仓卒无攻具，便使肉薄攻之。元
景宿令军中曰：“鼓繁气易衰，叫数力易竭。但各衔枚
疾战，一听吾营鼓音。”贼步将鲁秀、王罗汉、刘简之，骑
将常伯与等及其士卒皆殊死战。刘简之先攻西南，
频得烧草舫，略渡人，程天祚、柴未立，亦为所摧。王罗
汉等攻垒北门，贼舰亦至。元景水陆受敌，意气弥强，
麾下勇士，悉遣出战，左右唯留数人宣传，分军助程
天祚。天祚还得固，柴因此破贼。元景察贼衰竭，乃命
开垒鼓噪以奔之。贼众大溃，赴淮死者甚多。劭更率
馀众，自来攻垒，复大破之，其所杀伤，过于前战。劭手
斩退者，不能禁，奔还宫，仅以身免。萧斌被创，简之收
兵而止。陈犹未散，元景复出薄之，乃走，竞投死马涧，
涧为之满。斩简之及军主姚叔艺、王江宝、朱明智、诸
葛邈之等，水军主褚湛之，副刘道存并来归顺。上至
新亭即位，以元景为侍中，领左卫将军，转使持节、监
雍梁南北秦四州荆州之竟陵随三郡诸军事、前将
军、宁蛮校尉、雍州刺史。上在巴口，问元景：“事平何所
欲？”对曰：“若有过恩，愿还乡里。”故有此授。初，臧质起义，
以南谯王义宣暗弱易制，欲相推奉，潜报元景，使率
所领西还。元景即以质书呈世祖，语其使曰：“臧冠军
当是未知殿下义举尔方应伐逆，不容西还。”质以此
恨之。及元景为雍州刺史，质虑其为荆州后患，建议
爪牙不宜远出。上重违其言，更以元景为护军将军，
领石头戍事，不拜。徙领军将军，加散骑常侍、曲江县
公，食邑三千户。孝建元年正月，鲁爽反，遣左卫将军
王元谟讨之。加元景抚军、假节、置佐。后元谟复以为
都督雍、梁、南北秦四州、荆州之竟陵随二郡诸军事、
抚军将军、领宁蛮校尉、雍州刺史，持节如故。臧质、义
宣并反，元谟南据梁山，夹江为垒，垣护之、薛安都渡
据历阳，元景出屯采石。元谟闻贼盛，遣司马管法济
求益兵，上使元景进屯姑孰。元景使将武念前进。质
遣将庞法起袭姑孰，值念至，击破之，法起单船走，质
攻陷元谟西垒。元谟使垣护之告元景曰：“今馀东岸
万人，贼军数倍，彊弱不敌，谓宜还就节下协力当之。”
元景谓护之曰：“师有常刑，不可先退。贼众虽多，猜而
不整，今当卷甲赴之。”护之曰：“逆徒皆云，南州三万人，
而麾下裁十分之一，若往造贼，虚实立见，则贼气成
矣。”元景纳其言，悉遣精兵助元谟，以羸弱居守，所遣
军多张旗帜，梁山望之，如数万人，皆曰：“京师兵悉至”，
于是克捷。上遣丹阳尹颜竣宣旨慰劳，与沈庆之俱
以本号开府仪同三司，封晋安郡公，邑如故。先固让
开府仪同，复为领军、太子詹事，加侍中。寻转骠骑将
军、本州大中正，领军、侍中如故。大明二年，复加开府
仪同三司，又固让。明年，迁尚书令，太子詹事，侍中、中
正如故。以封在岭南，秋输艰远，改封巴东郡公。五年，
又命左光禄大夫、开府仪同三司，侍中、令、中正如故。
又让开府，乃与沈庆之俱依晋密陵侯郑袤不受司
空故事，事在《庆之传》。六年，进司空，侍中、令、中正如故。
又固让。乃授侍中、骠骑将军、南兖州刺史，留卫京师。
世祖晏驾，与太宰江夏王义恭、尚书仆射颜师伯并
受遗诏辅幼主。迁尚书令，领丹阳尹，侍中、将军如故，
给班剑二十人，固辞班剑。元景起自将帅，及当朝理
务虽非所长，而有弘雅之美。时在朝勋要多事产业，
惟元景独无所营。南岸有数十亩菜园，守园人卖得
钱二万，送还宅。元景曰：“我立此园种菜，以”供家中啖
尔乃复卖菜以取钱，夺百姓之利邪？以钱乞守园人。
世祖严暴异常，元景虽荷宠遇，恒虑及祸，太宰江夏
王义恭及诸大臣，莫不重足屏气，未尝敢私往来。世
祖崩，义恭、元景等并相谓曰：“今日始免横死。”义恭与
义阳等诸王，元景与颜师伯等，常相驰逐，声乐酣酒，
以夜继昼。前废帝少有凶德，内不能平，杀戴法兴后，
悖情转露。义恭、元景等忧惧无计，乃与师伯等谋废
帝立义恭。日夜聚谋，而持疑不能速决。永光元年夏，
元景迁使持节、督南豫之宣城诸军事，即本号开府
仪同三司、南豫州刺史，侍中如故。未拜，发觉，帝亲率
宿卫兵自出讨之，先称诏召元景，左右奔告，兵刃非
常。元景知祸至，整朝服乘车，应召出门庭。弟车骑司
马叔仁，戎服率左右壮士数十人，欲拒命，元景苦禁
之。既出巷，军士大至，下车受戮，容色恬然，时年六十。
长子庆宗，有干力，而情性不伦，世祖使元景送还襄
阳，于道中赐死。次子嗣宗，豫章王子。尚，车骑从事中
郎。嗣宗弟绍宗、共宗、孝宗、文宗、仲宗、成宗、季宗。叔仁、
弟卫军谘议参军僧珍等诸弟侄在京邑及襄阳从死者数十人。元景少子承及嗣宗子纂并在孕获全。
太宗即位，令曰：“故侍中、尚书令、骠骑大将军、巴东郡
开国公、新除开府仪同三司、南豫州刺史元景，风度
弘简，体局深沈，正义亮时，恭素范物。幽明道尽，则首
赞孝图；盛运开历，则毗燮皇化。方任孚汉辅，业懋殷
衡。而蜂豺肆滥，显加祸毒，冤动勋列，悲深朝贵。朕承
七庙之灵，纂临宝业，情典既申，痛悼弥轸。宜崇贲徽
册，以旌忠懿。可追赠使持节、都督南豫江三州诸军
事、太尉、侍中、刺史、国公如故。给班剑三十人，羽葆鼓
吹一部。”谥曰忠烈。